text: Knivstikkeri i Fredericia har ført til ny fængsling
  10 maj 2018 kl. 12.36
  Dommer i Horsens finder grundlag for varetægtsfængsling frem til 25. maj.
  I en sag om et farligt overfald med kniv i Fredericia i slutningen af april har politiet anholdt en 23-årig mand.
  Den anholdte er torsdag blevet fremstillet for en dommer i Retten i Horsens, og dommeren har fængslet den unge mand, der sigtes for forsøg på manddrab, oplyser Sydøstjyllands Politi. Fængslingen løber frem til 25. maj.
  Overfaldet skete tidligt om morgenen 28. april på Sjællandsgade. Offeret blev bragt til sygehuset og senere udskrevet.
  I første omgang anholdt politiet én person, der blev fængslet, men nu har efterforskerne altså anholdt endnu en mistænkt.
  Umiddelbart har politiet ikke oplysninger om, hvordan den 23-årige forholder sig til sigtelsen, og om han har kæret kendelsen om fængsling til landsretten.
  